Wêreld se grootste vuurpyl ontplof kort ná lanseringStarship ontplof kort ná lansering. (Foto: Patrick T. Fallon / AFP) Die kragtigste vuurpyl wat nóg gebou is om ruimtevaarders na die maan en Mars te stuur, het tydens die eerste toetsvlug ontplof. Die reusagtige vuurpyl genaamd Starship is uiteindelik Donderdagmiddag van SpaceX se platform in die Amerikaanse deelstaat Texas gelanseer, net om minute later oor die Golf van Mexiko te ontplof. Starship was veronderstel om drie minute ná lansering van ŉ sogenaamde versterker-vuurpyl te skei. Dit het egter nie gebeur nie en die ruimtetuig het ontplof. As if the flight test was not exciting enough, Starship experienced a rapid unscheduled disassembly before stage separation — SpaceX (@SpaceX) April 20, 2023 SpaceX sê al het die ruimtetuig nie sy eerste toetsvlug voltooi nie, was dit nietemin ’n sukses. “Asof die toetsvlug nie opwindend genoeg was nie, het Starship ’n vinnige ongeskeduleerde [probleem] voor die skeiding ervaar,” het SpaceX kort ná die ontploffing getwiet. “Met ’n toets soos hierdie kom sukses uit wat ons leer, en vandag se toets sal ons help om Starship se betroubaarheid te verbeter, aangesien SpaceX poog om die lewe multi-planetêr te maak.” With a test like this, success comes from what we learn, and today’s test will help us improve Starship’s reliability as SpaceX seeks to make life multi-planetary — SpaceX (@SpaceX) April 20, 2023 Elon Musk, stigter van SpaceX, het voor die lansering reeds gewaarsku dat tegniese probleme die toetsvlug waarskynlik gaan kniehalter en probeer om die publiek se verwagtinge te beheer. “Dit is ’n baie riskante vlug. Dit is die eerste lansering van ’n baie ingewikkelde, reusagtige vuurpyl. Daar is ’n miljoen maniere waarop hierdie vuurpyl kan misluk,” het Musk vooraf gewaarsku. Musk het ook vroeër gesê dat indien Starship ver genoeg van die lanseerplatform kan kom voordat iets skeefloop, hy dit waarskynlik as ŉ sukses sal beskou. “Dit moet net nie die lanseerplatform opblaas nie,” was Musk se woorde Sondag. Maroela Media het vroeër berig die lansering sou aanvanklik Maandag plaasgevind het. SpaceX het egter op die nippertjie besluit om die lansering van Starship uit te stel. Congrats @SpaceX team on an exciting test launch of Starship! Learned a lot for next test launch in a few months. pic.twitter.com/gswdFut1dK — Elon Musk (@elonmusk) April 20, 2023 Liftoff of Starship! pic.twitter.com/4t8mRP37Gp — SpaceX (@SpaceX) April 20, 2023